- ESTER (Krihk)
- <
- 9
- >

9
Mehn Suhs kan kamwomwala Ar Imwintihti kan
1 Ni kaeisek siluhn rahn en sounpwong Adar, rahn me sapwellimen nanmwarki kalohko pahn manamanla, 1 Mak. 7.49; 2 Mak. 15-36. 2 soahng koaros ahpw wekidekla; pwe imwintihti en mehn Suhs ako kamakamala. Aramas akan wasa koaros ahpw masakala mehn Suhs ako, oh sohla emen kak pelian irail. 3 Kepina en wehi ko, lapalap en wehi, oh sounnting ko kasalehda duwen ar wauneki mehn Suhs kan, pwehki ar masak Mordekai. 4-5 Sapwellimen nanmwarki kalohko kahredahr eh ndandlahr nan wehio pwon.
6 Nan Susa, poahsoan kaunen wehio, mehn Suhs ako uhdahte kemehla aramas limepwiki, iangahki 7-10 Parsandeda, Dalpon, Aspahda, Poradai, Adalia, Aridada, Parmasda, Arisai, Aridai, oh Paisahda, nein Aman pwutak ehk. Iei ih, Aman nein Ammedada, me wia imwintihtien mehn Suhs. Ahpw mehn Suhs ko sohte wia tiahk en kulih dipwisou.
11 Ni rahnohte rongen uwen tohtohn aramas me kamakamala leledohng nanmwarkio. 12 Ih eri mahsanihong Ester, “Nan Susate, mehn Suhs akan kemelahr aramas limepwiki. A ia pahn uwen tohtohn aramas me kamakamala wasa teikan en wehiet! Eri, mahsanihong ie dahme komw pil anahne, pwe e pil pahn mweimweiong komwi.”
13 Ester eri patohwan, “Ma komw kupwurki, a komw mweidohng mehn Suhs akan me mi nan kahnimw en Susa re en pil wia lakapw soahngohte me re wiadahr rahnwet. Oh paliweren nein Aman pwutak ehko en langada. 14 Nanmwarkio eri pwungki oh mweidohng mehn Suhs ako en langahda paliweren nein Aman pwutak ko mwohn aramas akan. 15 Ni kaeisek pahieu en sounpwong Adar, mehn Suhs ako me mi nan Susa ahpw pokonpene oh kemehla pil aramas silipwiki nan kahnimwo. Ahpw re sohte kulihasang ar dipwisou kan.
16 Mehn Suhs me mi wasa teikan en wehio pil ehupene pwe re en doare pein irail. Re doareirailla ni ar kemehla aramas 15,000 ni kaeisek siluh en sounpwong Adar, ahpw re sohte kulihasang ar dipwisou kan. 17 Mandahsang rahno, ni kaeisek pahieu, sohte kamaramas wiawi, re ahpw kommoaldi oh wia kasarawihpen rahno, pereperen oh kamakamadipw. 18 Mehn Suhs akan me mi nan Susa, wiahkihla rahn kaeisek limau sarawi lapalap ehu, pwehki ar kemehla ar imwintihti kan ni kaeisek siluh oh kaeisek pahieun rahn. 19 Ih kahrepen mehn Suhs akan me kin kousoan nan kisin kahnimw tikitik kan ar kin wiahki rahn kaeisek pahieu en sounpwong Adar, rahn en peren oh kommoal, rahnen kisakiskipene kisin tungoal, a mehn Suhs akan me kin mi nan kahnimw laud kan kin wiahki rahnen kommoal oh sarawi ni kaeisek limau en rahn.
Sarawien Purim
20 Mordekai eri ntingihedi soahng pwukat koaros, e ahpw kadaralahng mehn Suhs koaros me mihmi nan sapwellimen Nanmwarki Serksihs wehi, me doh oh keren kan, 21 oh padahkihong irail re en kin wia sarawien katamanpen rahn kaeisek pahieu oh kaeisek limau en sounpwwong Adar. 22 Ih rahn pwukat me mehn Suhs ako pitsang ar imwintihti ko. Mehn Suhs ako pahn wiahkihla sounpwongo pwon sounpwong lapalap ehu. Pwe iei sounpwongo me ar pahtou oh nsensuwed wekidekiong ni peren oh nsenamwahu. E koasoandiong irail re en kin wauneki rahn pwukat ni ar pahn kin kamadipw, oh kisekisehki kisin tungoal kompoakepahrail kan oh me semwehmwe kan. 23 Eri, mehn Suhs akan kapwaiada mehkoaros me Mordekai ntingihedier.
24 Mordekai pil ntingihedi soahng koaros me Aman, nein Ammedada, ohl en Masedonia men, eh uhwong mehn Suhs akan, duwen eh wiahda koasoandi ehu oh usuhski rahn da me e pahn kamwomwirailla, Est. 3.7. 25 oh duwen eh patohla rehn nanmwarki pwehn peki Mordekai en kalusiamala. Ahpw Aman pein alehdi oh mihla nan koasoandi me e wiahiong mehn Suhs ako—eri, ih oh nah pwukat ko ahpw langada oh kalusiamala pohn pasapas en kalusiamo.
26-28 Pwehki nein Mordekai kisinlikowo, pwehki mehkoaros me re lokolongkier, oh pwehki mehkoaros me wiawihongiraillehr, mehn Suhs ako kapwaiadahr en Mordekai eh kaweid, re ahpw koasoanediong pein irail, kadaudokarail kan, oh ong mehmen me pahn wiahla mehn Suhs, me rahn pwukat uhdahn pahn wiahla rahn sarawien kataman ehu, dih koaros, nan kahnimw koaros, nan kisin kahnimw kan, oh likin kahnimw kan pahn wauneki rahn ako. Mehn Suhs pahn kin wauneki oh wia katamanpen rahn pwukat, me iei rahnen Purim erein dih koaros kohkohlahte. (Rahn sarawi ko adaneki Purim pwehki “purim” ni ar mahsen wehwehki “usuhs.”)
29-30 Eri, Lih Nanmwarki Ester, nein Aminadap, iangahki Mordekai, mehn Suhs men, ahpw ntingihedi dahme ira wiadahr, oh lih nanmwarkio pil kakehlakahla audepen kisinlikowo me pid duwen rahnen Purim. 31 Ira koaros me pwukoahki kamanamanlahn rahn sarawio oh koasoanehdi me ira pahn kin iang kapwaiada. 32 Ester eri koasoanehdi sarawi wet en kin wiawi kohkohlahte, oh koasoandio ahpw ntingdiong nan sapwellimen nanmwarki pwuhk.

- ESTER (Krihk)
- <
- 9
- >

9:1: 1 Mak. 7.49; 2 Mak. 15-36.

9:24: Est. 3.7.

© 2006 BSSP